NINE วิ่งแรง! 2 วันราคาพุ่ง 26% ลุ้นผถห.ไฟเขียวเพิ่มทุนดึงพันธมิตรฮ่องกง 8 ต.ค.นี้
NINE วิ่งแรง! 2 วันราคาพุ่ง 26% ลุ้นผถห.ไฟเขียวเพิ่มทุนดึงพันธมิตรฮ่องกง 8 ต.ค.นี้ ล่าสุด ณ เวลา 16.19 น. อยู่ที่ 3.14 บาท บวก 0.38 บาท หรือ 13.77% สูงสุดที่ 3.24 บาท ต่ำสุดที่ 2.66 บาท ด้วยมูลค่าซื้อขาย 102.08  ล้านบาท
28 ก.ย. 2561

ผู้สื่อข่าวรายงานว่า ราคาหุ้น บริษัท เนชั่น อินเตอร์เนชั่นแนล เอ็ดดูเทนเมนท์ จำกัด (มหาชน) หรือ NINE ล่าสุด ณ เวลา 16.19 น. อยู่ที่ 3.14 บาท บวก 0.38 บาท หรือ 13.77% สูงสุดที่ 3.24 บาท ต่ำสุดที่ 2.66 บาท ด้วยมูลค่าซื้อขาย 102.08  ล้านบาท

ทั้งนี้ ราคาหุ้น NINE ปรับตัวขึ้นสูงสุดเกือบ 3 ปี นับตั้งแต่ราคาหุ้นอยู่ที่ระดับ 3.20 บาท เมื่อวันที่ 27 ต.ค.2558 และยังปรับตัวขึ้น 2 วันติด นับตั้งแต่ราคาหุ้นอยู่ที่ระดับ 2.50 บาท คิดเป็นการปรับตัวขึ้น 25.6%
ขณะที่ก่อนหน้านี้บริษัทฯ แจ้งข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) ว่า มติที่ประชุมที่ประชุมคณะกรรมการบริษัทมีมติอนุมัติให้บริษัทฯ ออกหุ้นสามัญเพิ่มทุนของบริษัทฯ แบบกำหนดวัตถุประสงค์ (Specific Objective) จำนวน 220,500,000 หุ้น ซึ่งมีมูลค่าที่ตราไว้หุ้นละ 1.00 บาท เพื่อเสนอขายให้แก่บุคคลในวงจำกัด (Private Placement) ได้แก่ Silom Road Limited จำนวน 175,950,000 หุ้น ในราคาหุ้นละ 1.4000 บาท คิดเป็นมูลค่า 246,330,000 บาท
อีกทั้ง นายวิโรจน์ ตั้งเจตนาพร จำนวน 19,550,000 หุ้น ในราคาหุ้นละ 1.4000 บาท คิดเป็นมูลค่า 27,370,000 บาท และนางเตือนใจ ปุรินทราภิบาล จำนวน 25,000,000 หุ้น ในราคาหุ้นละ 1.4000 บาท คิดเป็นมูลค่า 35,000,000 บาท คิดเป็นมูลค่ารวมทั้งสิ้น 308,700,000 บาท
โดยภายหลังการเพิ่มทุนจดทะเบียนในคราวนี้ Silom Road Limited นายวิโรจน์ ตั้งเจตนาพร และนางเตือนใจ ปุรินทราภิบาล จะเข้ามาเป็นผู้ถือหุ้นของบริษัทฯ ในจำนวนร้อยละ 45.05, 5.01 และ 6.40 ของทุนจดทะเบียนชำระแล้วตามลำดับ
สำหรับวัตถุประสงค์ในการเพิ่มทุนดังกล่าว บริษัทมีแผนนำเงินที่ได้รับมาใช้เป็นยเงินทุนหมุนเวียนภายในกิจการ เพื่อเพิ่มสภาพคล่องและรองรับการขยายธุรกิจ รวมถึงใช้เงินทุนสำหรับลงทุนในโครงการต่างๆ ที่อาจจะมีขึ้นในอนาคตเพื่อส่งผลต่อการเติบโตของรายได้และกำไรของบริษัทในอนาคต
อนึ่งเมื่อวันที่ 23 ส.ค.ที่ผ่านมา คณะกรรมการบริษัทอนุมัติให้นำเสนอต่อที่ประชุมวิสามัญผู้ถือหุ้นครั้งที่1/2561 ที่จะมีขึ้นในวันที่ 8 ต.ค.61 เพื่อพิจารณาอนุมัติการจัดสรรหุ้นสามัญเพิ่มทุนแบบกำหนดวัตถุประสงค์(Specific Objective)